Suchinthana/ta-wikipedia huggingface dataset:
சயீது அகமது

சயீது அகமது (Saeed Ahmed, 1 அக்தோபர் 1937 – 20 மார்ச் 2024) பாகித்தானியத் துடுப்பாட்ட வீரர் ஆவார். பாக்கித்தான் துடுப்பாட்ட அணியில் தேர்வுத் துடுப்பாட்ட அணியில் தலைவராகப் பணியாற்றி விளையாடியவர். பின்னர் இவர் தப்லீக் ஜமாஅத் உறுப்பினர் ஆனார்.  

1937 இல் சலந்தரில் பிறந்த சயீது அகமது, லாகூர் அரசு இசுலாமியக் கல்லூரியில் கல்வி கற்றார். இவரது சகோதரர் யூனிசு அகமது  பாக்கித்தான் அணியில் விளையாடினார். சயீது 1958 சனவரி 17 இல் பார்படோசில் மேற்கிந்தியத்தீவுகள் துடுப்பாட்ட அணிக்கு எதிராக தனது முதலாவது தேர்வுப் போட்டியில் விளையாடினார். இப்போட்டியில் இரண்டாவது பகுதியில் 65 ஓட்டங்களை எடுத்தார். இத்தொடரில் சயீது 508 ஓட்டங்களை எடுத்தார்.

மேற்கோள்கள்

வெளி இணைப்புகள்

பாக்கித்தானியத் துடுப்பாட்டக்காரர்கள்
1937 பிறப்புகள்
2024 இறப்புகள்
பாக்கித்தானியத் தேர்வுத் துடுப்பாட்டக்காரர்கள்
கேடிஈ பிளாசுமா பணிச்சூழல்கள்

கேடிஈ பிளாசுமா பணிச்சூழல்கள் என்பது கேடிஈ ஆல் வழங்கப்படும் பல்வேறு வரைகலைச் சூழல்களைக் குறிக்கிறது.  இவை கட்டற்ற மென்பொருட்கள் ஆகும்.  குறிப்பாக மேசை, மடிக் கணினிகளுக்கான பணிச் சூழல், நுண்ணறி தொலைபேசிகள், Tablet ஆகியவற்றுக்கான இடை முகங்கள் போன்றவை கேடிஈ பிளாசுமா பணிச்சூழல்கள் கொண்டு வடிவமைக்கப்படுகின்றன.

மேற்கோள்கள்

கட்டற்ற மேசைக் கணினிப் பணிச்சூழல்கள்
கறுப்புச் சாவு

கறுப்புச் சாவு (Black Death) என்பது 1348 தொடக்கம் 1350 வரை ஐரோப்பாவில் பரவிய ஒரு தொற்று நோய். இது மனித வரலாற்றிலே மிகவும் கெடுதியாக அமைந்த தொற்று நோய்களில் ஒன்றாகக் கருதப்படுகிறது. இது பாக்டீரியாத் தொற்றினால் ஏற்பட்ட பிளேக் என்றே பரவலாக நம்பப்படுகிறது. இது சீனாவில் தோன்றி பட்டுப்பாதை வழியாக கிரிமியாவை சுமார் 1346 இல் அடைந்து, பின்னர் அங்கிருந்து இலண்டன் மற்றும் நண்ணிலப் பகுதிகளுக்கு பயணிக்கும் கப்பல்களில் மறைந்திருந்த கறுப்பு எலிகள் தொற்றுநோய் காவிகளாக செயற்பட்டமையால் ஐரோப்பாவில் உருப்பெறத் தொடங்கிற்று.

கறுப்புச் சாவு ஐரோப்பிய மக்கள்தொகையில் 30 விழுக்காட்டிற்கும் 60 விழுக்காட்டிற்கும் இடைப்பட்ட மக்களைக் கொன்றுள்ளது. ஐரோப்பிய வரலாற்றை சமூக, சமய, பொருளியல் தளங்களை மற்றியமைத்ததில் இக்கறுப்புச் சாவுக்கு பெரும் பங்கு உண்டு. இச்சாவிலிருந்து தேற 150 ஆண்டுகளுக்கு மேல் எடுத்தது. மீளவும் இது அவ்வப்போது தலையெடுத்த போதும், பத்தொன்பதாம் நூற்றாண்டில் முற்றாக அழிக்கப்பட்டது.

கொள்ளை நோய்கள்
ஐரோப்பிய வரலாறு
இறப்புக் காரணிகள்
1340கள்
1350கள்

மேற்கோள்கள்

ja:ペスト#14世紀の大流行
ஐயா

ஐயா என்பது தமிழில் வழங்கப்படும் ஒரு சொல்லாகும். இச்சொல் தமிழர் பேச்சு வழக்கில் பல்வேறு விதமான பயன்பாடுகளைக் கொண்டுள்ளது. குறிப்பாக ஒருவரை கௌரவமாக அல்லது உயர்வாக அழைப்பதற்கு "ஐயா" எனும் சொல் பரவலாகப் பயன்படுகிறது.

கௌரவப் பெயர்
ஐயா எனும் சொல் உயர் சான்றோர், உயர் பணிகளில் கடமையாற்றுவோர், வயதில் முதிர்ந்தோர் போன்ற ஆண் பாலினத்தவரை கௌரவமாகவும் உயர்வானவராகவும் விழித்துப் பேசுவதற்கு பயன்படுகிறது. 

ஐயா எனும் சொல் ஆங்கிலத்தில் "Sir" என்பதற்கு இணையான சொல்லாகப் பலவிடங்களில் பயன்படுகிறது. அதேவேளை எல்லாவிடங்களிலும் அவ்வாறே பயன்படுகிறது என்றும் கூறமுடியாது. ஆங்கிலத்தில் வயதில் இளையவரையும் "Sir" என்று அழைப்பதுப்போன்ற பயன்பாடு தமிழில் இல்லை. குறிப்பாக வயதில் ஓரளவேணும் முதர்ச்சியடைந்தோரையும், சான்றோரையும், உயர்பணிகளில் இருப்போரையும் "ஐயா" என்று அழைக்கும் வழக்கு என்பது, ஒருவரை ஏதோவொரு வகையில் உயர்வானவராக கௌரவப்படுத்தி பேசுவதற்கான சொல்லாடலாகவே பார்க்க முடியும்.

எழுத்துவடிவில்
எழுத்துவடிவிலும் "ஐயா" எனும் சொல் ஆங்கிலத்தில் "Sir" எனும் சொல்லிற்கு இணையானப் பயன்பாடு போன்றே பயன்படுகின்றது. குறிப்பாக கடிதங்கள் எழுதும் பொழுது ஒருவரின் பெயர் தெரியாவிட்டால், பெயருக்கு பதிலாக "ஐயா" என எழுதுதல் தமிழரிடையே வழக்கில் உள்ளது. 

எடுத்துக்காட்டாக:
 
 கனம் ஐயா!
 கனம் ஐயா அவர்களுக்கு,

அதேவேளை பெயர் தெரிந்தோரையும் "ஐயா" என முன்னொட்டாக இட்டு எழுதுதலும் வழக்கில் உள்ளது. (சிலர் அய்யா என எழுதுவதும் உண்டு.)

 குணசிங்கம் ஐயா அவர்களுக்கு

இலக்கியத்தில்
தமிழ் இலக்கியங்களில் குறிப்பாக தலைவனை "ஐயா" என்று அழைப்பதை பலவிடங்களில் காணலாம்.

இலங்கைத் தமிழரின் பேச்சு வழக்கில்
முந்தைய நாட்களில் அதிகளவு இலங்கைத் தமிழரிடையே, குறிப்பாக யாழ் தமிழரிடம், பேச்சு வழக்கில் தகப்பனை "ஐயா" என்று அழைக்கும் வழக்கு இருந்திருந்தது. இந்நாட்களில் அவ்வழக்கு அருகிவிட்டது. அவ்வாறே அம்மாவின் தகப்பனை "அம்மையா", அப்பாவின் தகப்பனை "அப்பையா" என்று அழைக்கும் வழக்குகள் அண்மை காலம் வரை ஒருசில இடங்களில் இருந்துள்ளது. இவ்வழக்கு தற்போது அருகிவருகின்றது எனலாம்.

 அப்பா = ஐயா
 அப்பாவின் அப்பா = அப்பையா 
 அம்மாவின் அப்பா = அம்மையா

சிங்களவரிடையே
இலங்கை சிங்களவரிடையே "ஐயா" எனும் சொல் சகோதரனை அழைக்கும் உறவுச் சொல்லாகப் பயன்படுகிறது. 

 அய்யா - அண்ணா (சகோதரன்)
 மகே அய்யா - எனது அண்ணா

அதேவேளை சகோதரன் அல்லாத வயதில் தன்னையும் விட கூடிய ஒருவரை  (தமிழர்கள் "அண்ணை" என்று அழைப்பதுப்போன்று) "ஐயா" என்று அழைக்கும் வழக்கம் இலங்கையில் எல்லாவிடங்களிலும் காணப்படுகின்றது.

காதலனை அழைத்தல்
சகோதரன் அல்லாத ஆண்களை சகோதரத் தன்மையுடன் "ஐயா" என்று அழைக்கும் முறை, காலப்போக்கில் அது காதலாக மாறியப் பின்பும், காதலன் காதலியை "ஐயா" அல்லது "ஐயே" என்று அழைக்கும் வழக்கு சிங்களப் பெண்களிடையே உள்ளது. 

தமிழர்களின் பண்பாட்டில் ஒரு பெண் ஒரு ஆடவனை "அண்ணா" என அழைக்கத்தொடங்கிவிட்டால், அங்கே காதல் பெரும்பாலும் தற்போதைய காலங்களில் ஏற்படுவதில்லை. தமிழ் ஆண்களும் அவ்வாறே "தங்கை" என அழைக்கத்தொடங்கிவிட்டால், அந்த பெண்ணை காதலியாக நினைக்கும் நிலை பெரும்பாலும் இல்லை என்றே சொல்லலாம். ஆனால் சிங்களவரிடையே, "அண்ணா" என்று அழைத்த ஒருவரை காதலிக்கக்கூடாது எனும் கருத்து எங்கும் இருப்பதாக இல்லை. அனேகமான சிங்கள காதலர்கள் "ஐயா" (அண்ணா) என்று காதலனை காதலியும், "நங்கி" (தங்கை) என்று காதலியை காதலனும் அழைப்பதே சிங்களவரிடையேயான பெருவழக்காக உள்ளது. 

இந்த சொல் வழக்கு முறை திருமணமான தம்பதிகளிடையேயும் சிலவிடங்களில் காணமுடிகிறது.

சிங்களப் பேச்சு வழக்கு
தமிழ்ச் சொற்கள்
யாழ்ப்பாணப் பேச்சுத் தமிழ்
பேச்சுத் தமிழ்
ஊத்தப்பம்

ஊத்தப்பம் அல்லது ஊத்தாப்பம் (Uthappam, , ) மொத்தமான வடிவில் தடிமனாக சுட்டு எடுக்கபடும் தோசை ஆகும் இவை தென்னிந்தியாவில் குறிப்பாக தமிழகத்தில் ஒரு பிரபலமான காலை மற்றும் மாலை நேர சிற்றுண்டியாக நடைமுறையில் உள்ளது. 1:3 என்ற கணக்கில் உளுந்தையும் அரிசியையும் (சிலர் இதிலும் 1:1 கணக்கில் புழுங்கல் மற்றும் பச்சரிசியைக் கலப்பர்) கலந்த கலவையை ஓரிரவு ஊறவைத்து ஈரமாவு தயாரிக்கப்படுகிறது.  இது மொறுமொறுப்பாக இல்லாது சற்றே தடிமனாக பான்கேக் போல தோசைக்கல்லில் நேரடியாக சுடப்படுகிறது. பொதுவாக இதன்மேலாக பொடியாக நறுக்கப்பட்ட தக்காளி அல்லது வெங்காயம்-மிளகாய் தூவப்படுகிறது; மற்ற வழமையான மேல்தூவல்களாக தேங்காய் துருவல், காய்களின் கலவை இருக்கின்றன. இது பொதுவாக சாம்பார், சட்னியுடன் எடுத்துக்கொள்ளப்படுகிறது. ஓர் வழமையான ஊத்தப்பத்தில் 180 கலோரிகள் கிடைக்கின்றன.

மேற்கோள்கள்

வெளியிணைப்புகள்
ஊத்தப்பம் சமையற்குறிப்பு 
மினி வெஜ் ஊத்தப்பம் 

இந்திய உணவுகள்‏‎
தமிழர் சமையல்
சஜாத் அக்பர்

சஜாத் அக்பர் (Sajjad Akbar, 1 மார்ச்சு 1961 – 21 மே 2024), ஒரு பாக்கித்தானியத் துடுப்பாட்டக்காரர். இவர் எந்தவொரு தேர்வுத் துடுப்பாட்டப் போட்டியிலும் கலந்து கொள்ளவில்லை. இருப்பினும் ஒருநாள் பன்னாட்டுத் துடுப்பாட்டப் போட்டிகள் இரண்டில் கலந்து கொண்டுள்ளார். 1990 இல் பாக்கித்தான் அணிக்காக ஒருநாள் பன்னாட்டுத் துடுப்பாட்ட அணியினைப் பிரதிநிதித்துவப் படுத்தியுள்ளார்.

மேற்கோள்கள்

பாக்கித்தானியத் துடுப்பாட்டக்காரர்கள்
1961 பிறப்புகள்
2024 இறப்புகள்
சலீம் பர்வேஸ்

சலீம் பர்வேஸ் (Saleem Pervez, பிறப்பு: செப்டம்பர் 9 1947), ஒரு பாக்கித்தானியத் துடுப்பாட்டக்காரர். இவர் எந்தவொரு தேர்வுத் துடுப்பாட்டப் போட்டியிலும் கலந்து கொள்ளவில்லை. இருப்பினும் ஒருநாள் பன்னாட்டுத் துடுப்பாட்டப் போட்டி ஒன்றில் கலந்து கொண்டுள்ளார். 1980 இல்பாக்கித்தான் அணிக்காக ஒருநாள் பன்னாட்டுத் துடுப்பாட்ட அணியினைப் பிரதிநிதித்துவப் படுத்தியுள்ளார்.

மேற்கோள்கள்

பாக்கித்தானியத் துடுப்பாட்டக்காரர்கள்
1947 பிறப்புகள்
2013 இறப்புகள்
எள்ளுருண்டை

தமிழர் உண்ணும் சிறு உணவுகளில் ஒன்று எள்ளுருண்டை. இந்த எள்ளுருண்டை பெரும்பான்மையாக இனிப்பு சேர்த்துச் செய்யப்படுகிறது. காரம் சேர்த்துச் செய்யப்படும் எள்ளுருண்டையும் உள்ளது. தமிழ்நாட்டின் பல்வேறு கிராமங்களில் இந்த சிறு உணவுப் பண்டம் செய்யப்பட்டு குழந்தைகளுக்கு தினமும் கொடுக்கப்பட்டு வந்தது. தற்போது இந்த சிறு உணவு தயாரிப்புகள் இந்திய கிராமங்களில் கூட இல்லாமல் போய்விட்டது. இலங்கையில் இன்றளவும் இவை தயாரிப்பில் உள்ளது.

மேற்கோள்கள்

தமிழர் இனிப்புகள்
தின்பண்டங்கள்
மருத்துவப் பாடத் தலைப்பு

மருத்துவப் பாடத் தலைப்பு (MeSH) (Medical Subject Headings) என்பது எளிதில் புரிந்து கொள்ளக்கூடிய வகையில் மருத்துவ சம்பந்தமான சொற்களை அட்டவணைப்படுத்தும் நோக்கில் உள்ளடக்கிய சொற்களஞ்சியம் ஆகும். மருத்துவ சொற்கள், சஞ்சிகைகள், நூல்கள் என்பன இங்கு எளிதில் தேடிக்கொள்ளக் கூடியவாறு அமைந்துள்ளன. ஐக்கிய அமெரிக்க தேசிய மருத்துவ நூலகத்தால் இத்திட்டம் உருவாக்கப்பட்டு  பராமரிக்கப்படுகின்றது. ஒவ்வொரு தலைப்பிற்கும் தனித்துவ அடையாள எண் உண்டு. விக்கிப்பீடியாவில் ஒவ்வொரு நோய்களுக்கும் MeSH அடையாளம் இடப்படுகிறது. 
இணையத்தில் இலவசமாக பப்மெட் (PubMed) ஊடாக மருத்துவப் பாடத் தலைப்பு (MeSH) நோக்கலாம், தரவிறக்கலாம்.

வெளி இணைப்புகள்
மருத்துவப் பாடத் தலைப்பு முகப்பு  National Library of Medicine, National Institutes of Health (U.S.)
மருத்துவப் பாடத் தலைப்பு தரவுத்தளம் பயிற்சிகள்
MeSH உலவலுக்கு: 
Entrez
MeSH Browser
Visual MeSH Browser mapping drug-disease relationships in research
Reference.MD
MeSHine 
List of qualifiers - 2009

மருத்துவம்
கல்வி
மருத்துவத் தரவுத்தளங்கள்
உயிரியத் தரவுத்தளங்கள்
குல் முகம்மது

குல் முகம்மது (Gul Mohammad, பிறப்பு: அக்டோபர் 15. 1921), இறப்பு: மே 8 1992 இந்தியா துடுப்பாட்ட அணியின் முன்னாள் துடுப்பாட்டக்காரர். இவர் ஒன்பது தேர்வுத் துடுப்பாட்டப் போட்டிகளிலும், 118 முதல்தர துடுப்பாட்டப் போட்டிகளிலும் கலந்து கொண்டுள்ளார்.

மேற்கோள்கள்

1925 பிறப்புகள்
1992 இறப்புகள்
1921 பிறப்புகள்
இந்தியத் தேர்வுத் துடுப்பாட்டக்காரர்கள்
பாக்கித்தானியத் தேர்வுத் துடுப்பாட்டக்காரர்கள்
குலாம் காட்

குலாம் முஸ்தபா காட்  (Ghulam Mustafa Guard, பிறப்பு: டிசம்பர் 12. 1925), இந்தியா துடுப்பாட்ட அணியின் முன்னாள் சிறப்பு துடுப்பாட்டக்காரர். இவர் இரண்டு தேர்வுத் துடுப்பாட்டப் போட்டிகளிலும், 41 முதல்தர துடுப்பாட்டப் போட்டிகளிலும் கலந்து கொண்டுள்ளார்.

மேற்கோள்கள்

1925 பிறப்புகள்
1978 இறப்புகள்
இந்தியத் தேர்வுத் துடுப்பாட்டக்காரர்கள்
ரைக்லாவ் வொன் கூன்சு

ரைக்லாவ் வொன் கூன்சு (Rijckloff van Goens) (சூன் 24, 1619 - நவம்பர் 14, 1682) 1678 தொடக்கம் 1681 ஆம் ஆண்டுக் காலப்பகுதியில் ஒல்லாந்தக் கிழக்கிந்தியப் பகுதியில் ஆளுனர் நாயகமாகப் பணியாற்றியவர். இதற்கு முன், 1660 முதல் 1661 வரை இலங்கையில் ஒல்லாந்தர் ஆட்சிக்குட்பட்ட இலங்கையின் ஆளுனராகவும் பணியாற்றியுள்ளார். இவர் தனது இலங்கை, இந்திய அனுபவங்கள் பற்றி விரிவாக எழுதியுள்ளார். ஜாவாவின் சுல்தான் அகுங்கினதும் அவரது வழிவந்தோரினதும் அரண்மனைகளுக்குச் சென்றது தொடர்பான அவரது குறிப்புக்களும் ஜாவாவின் வரலாறு தொடர்பான முக்கிய தகவல்களைத் தருகின்றன.

இளமைக் காலம்
ரைக்லாவ் வொன் கூன்சு 1619 ஆம் ஆண்டு சூன் 24 ஆம் தேதி, அக்காலத்தில் நெதர்லாந்துக்குச் சொந்தமாக இருந்த கிளைவ்சு என்னும் இடத்தில் பிறந்தார். இவரது தந்தையாருக்கு பத்தேவியாவில் படைத்துறைக் கட்டளை அதிகாரியாகப் பதவி கிடைத்ததைத் தொடர்ந்து, 1628 ஆம் ஆண்டு அக்டோபர் 3 ஆம் தேதி ரைக்லாவ் வொன் கூன்சு, கப்பல் மூலம் பத்தேவியாவுக்குப் பயணமானார். அவர் பத்தேவியாவை அடைந்த ஒரு மாதத்திலேயே அவரது தந்தையார் காலமானார். ஓராண்டின் பின்னர் அவரது தாயாரும் இறந்துவிட்டார். டச்சுக் கிழக்கிந்தியக் கம்பனியில் பணியாற்றிய இவரது தந்தையின் சகோதரர் ஒருவரின் உதவியுடன் அக் கம்பனியில் ஒரு பணியில் ரைக்லாவ் அமர்ந்தார். வேகமாகப் பதவி உயர்வுகளைப் பெற்ற இவர், 1639 செப்டம்பர் 3 ஆம் தேதி, மூன்று ஆண்டு ஒப்பந்த அடிப்படையில் உதவி வணிகராகப் (ஒண்டர் கூப்மன்) பதவியேற்றுக்கொண்டார்.

1640 ஆம் ஆண்டில் தன்னிலும் மூன்று ஆண்டுகள் வயதில் மூத்தவரும் விதவையுமான லெப்டினன்ட் யக்கோபினா ரோசெகார்டே என்பவரைத் திருமணம் செய்துகொண்டார். 1642 ஆம் ஆண்டில் இவர் வணிகராகப் (கூப்மன்) பதவி உயர்வு பெற்றுக்கொண்டு பத்தேவியாவில் பணியாற்றினார். 1945ல் இவர் தலைமை வணிகர் (ஒப்பர் கூப்மன்) தரத்துக்கு உயர்ந்தார். 1946 ஆம் ஆண்டு பத்தேவியாவில், திருமணம் மற்றும் சிறு வணிகத்துக்கான ஆணையாளராகப் பதவியேற்றார். பத்தேவியாவில் தொடர்ந்தும் பல உயர் பதவிகளை இவர் வகித்தார். அக்காலத்தில் ஆளுனர் நாயகமாக இருந்த யோவான் மத்சாக்கர் இலங்கையிலும் இந்தியாவிலும் டச்சுக் கிழக்கிந்தியக் கம்பனி பலமாக இருக்கவேண்டும் என்ற கருத்து கொண்டிருந்தார். இதனால், 1653 ஆம் ஆண்டில் வொன் கூன்சு, கடற்படை ஒன்றின் ஆணையாளராகவும், கட்டளை அதிகாரியாகவும் நியமிக்கப்பட்டு, இலங்கை நோக்கி அனுப்பப்பட்டார். போத்துக்கீசருடன் சண்டையில் ஈடுபட்டு அவர்களின் 40 வணிகக் கப்பல்களைக் கைப்பற்றியதுடன், ஆயுதங்களுடன் கூடிய 5 கப்பல்களையும் அழித்தார்.

1655 ஆம் ஆண்டில் இவர் ஒல்லாந்துக்குச் சென்ற வொன் கூன்சு அடுத்த ஆண்டே மீண்டும் திரும்பிவந்தார். 1657 ஆம் ஆண்டில் ஆணையாளராகப் பதவியேற்று இந்தியாவின் கோரமண்டல் கரைக்கு வந்தார். போத்துக்கீசருடன் புதிய சண்டைகளில் ஈடுபட்டு, 1658 பெப்ரவரி 22 ஆம் தேதி இலங்கையின் ஒரு பகுதியான மன்னார் தீவைக் கைப்பற்றினார். அத்தோடு தூத்துக்குடி, கொச்சி ஆகிய துறைமுக நகரங்களையும் இவர் தலைமையிலான படைகள் கைப்பற்றின. தொடர்ந்து அதே ஆண்டில் இலங்கையில் போத்துக்கீசர் ஆட்சியின் கீழிருந்த ஏனைய பகுதிகளும் கைப்பற்றப்பட்டன.  1662 ஆம் ஆண்டில் இலங்கையின் கட்டளை அதிகாரியாகப் பதவியேற்றார். 1662 ஆம் ஆண்டு முதல் 1663 ஆம் ஆண்டு வரையும், பின்னர் 1665 ஆம் ஆண்டிலும், மூன்றாவது தடவையாக 1675 ஆம் ஆண்டிலும் இவர் இப்பதவியை வகித்தார்.

 
 

 
 

 
 

இலங்கையின் ஒல்லாந்த ஆளுநர்கள்
டச்சுக் கிழக்கிந்தியப் பகுதிகளின் ஆளுனர்கள்
1619 பிறப்புகள்
1682 இறப்புகள்
கேரள வரலாறு
உழைப்புச் சொத்துக் கோட்பாடு

உழைப்புச் சொத்துக் கோட்பாடு (Labor theory of property) என்பது ஒரு இயற்கை வளத்தை ஒருவர் தனது உழைப்பின் மூலம் செப்பப்படுத்தினால், அந்த வளத்திற்கான உடைமை அவரையே சாரும் என்பதாகும்.  இந்தக் கருத்துரு அரசியல் அறிஞர் யான் லாக் அவர்களாக் முதலில் விரிவாக விளக்கப்பட்டது.  ஒருவரின் முதன்மை உடைமை தாமே, அதனால் அவரின் உழைப்பு அவருக்கு சொந்தமானது.  அந்த உழைப்பை அவர்கள் இயற்கை வளங்கள் அல்லது பொருட்கள் மீது செலுத்தும் போது, அந்தப் பொருட்கள் அல்லது வளங்கள் அவரின் உடைமை ஆகின்றன என்பதுவே யான் லாக்கின் வாதம் ஆகும்.  இந்தக் கோட்பாடு மேற்குலகிலேயே பெரிதும் வடிவம் பெற்றது.  மாற்றாக வட அமெரிக்க முதற்குடிமக்கள் உழைப்பைச் செலுத்தினாலும் தனியிரிமை கொண்ட உடைமையாக நிலத்தைக் கருதவில்லை.

மேற்கோள்கள்

சொத்து
மருட்சி

சிறு வயதிலிருந்தே ஊட்டப்படும் தவறான கருத்துகளால் ஏற்படும் அச்சத்தின் விளைவாக ஏற்படும் விளைவே மருட்சி (Delusion) எனப் படுகின்றது. தூய்மைத் தீட்டுப் பற்றிய கருத்துகள், ஒழுக்க நெறி சார்ந்த கருத்துகள், பாலியல் தொடர்பான கருத்துகள், திருமண வாழ்வு மற்றும் குழந்தை பிறப்பு சார்ந்த கருத்துகள் போன்றவற்றால் பெரும்பாலும் மருட்சி ஏற்படுகின்றது. அதிர்ச்சியையும் அச்சத்தையும் தருகின்ற அனுபவங்களும் மருட்சியை ஏற்படுத்தும். அவைகளைப் பற்றிய தெளிவினைப் பெற்று அச்சம் அகலும் போது மருட்சி மாறிப் போகும்.

மேற்கோள்கள்

மனித உணர்வுகள்
அசாதாரண உளவியல்
வேடர்

வேடர் (vedar)  அல்லது வேடுவர் (veduvar) என்போர் சாதாரண மக்களின் வாழ்வியல் தன்மைகளில் இருந்து வேறுபட்டவர்களாக அல்லது சாதாரண மனித வாழ்க்கைக்கு இன்னும் தம்மை தயார்படுத்திக்கொள்ளாதவர்களாக வேட்டையாடி புசிக்கும் வழக்கை பழக்கமாகக் கொண்டு காடுகளின் வசிப்பவர்களை குறிக்கும் பெயராகும். அதாவது வேட்டையாடி காடுகளில் வசிப்போர் வேடர் ஆவர்.

மனிதவர்க்கம் படிப்படியான வளர்ச்சி நிலையை அடையும் முன்னர், உலகில் உள்ள அனைத்து மக்களுமே ஒரு காலகட்டத்தில் வேடர்களாக இருந்து வளர்ச்சி நிலையை அடைந்தவர்கள் என்றே கருதப்படுகிறது. காடுகளின் வேட்டையாடி புசிக்கத்தொடங்கிய மனிதன், முதல் படிநிலையாக ஆற்றுக் கரைகளின் குடிகள் அமைத்து விவசாயம் செய்யவும், குடிகள் அமைத்து வாழவும், செல்லப்பிராணிகளை வளர்க்கவும் பழகினர் என்றும், அதன் பின்னரே கிராமங்களாகத் தோற்றம் பெற்று, கிராமங்களின் எண்ணிக்கை அதிகரித்து, நகரங்களும் நாடுகளும் தோற்றம் பெற்றன என மனிதனின் படிநிலை வரலாறு காட்டுகிறது.

இலங்கை வேடர்
இவ்வாறு காடுகளில் வேட்டையாடி வாழும் வேடர் இலங்கையிலும் வசிக்கின்றனர். அவர்களை இலங்கை வேடர் என்றழைக்கப்படுகின்றனர்.

உலகில் வேடர்
ஆனால் இந்த வளர்ச்சி நிலையை இன்னமும் அடையாமல் அல்லது இன்றைய மனித வளர்ச்சி வாழ்க்கைக்கு தம்மை தயாராக்கிக்கொள்ளாமல் அல்லது தெரியாமல் தற்போதும் காடுகளில் வேட்டையாடி புசித்தலை வாழ்க்கையாகக் கொண்டு வாழும் வேடர் உலகில் பல்வேறு நாடுகளிலும் வசிக்கின்றனர்.

மானிடவியல்
ஆவியுலகக் கோட்பாடு

ஆவியுலகக் கோட்பாடு என்பது ஆவிகளின் மேல் மனிதன் நம்பிக்கை வைத்து, அது உயிருள்ள பொருட்களின் மேலும் சடப்பொருட்களின் மேலும்  ஆவி அல்லது ஆன்மா உறையும் என்ற நம்பிக்கையில் தோன்றியது. இறந்த முன்னோர்களைத் தெய்வமாக வழிபடுதல், சிறு தெய்வ வழிபாடு, இறந்தோர் கல்லறை வழிபாடு, இறந்தவருக்கு உணவு படைத்தல், மிருகங்களை வழிபடுதல், ஆவியின் எழுப்புதல் கூட்டங்கள், பொட்டு வைத்தல், பேயாட்டம், சாமியாடுதல், கிணறு வெட்டும் போது பலிகொடுத்தல், தச்சு கழித்தல், அணைக் கட்டும் போது பலி கொடுத்தல் போன்ற பல சடங்குகளும் அவை சார்ந்த நம்பிக்கைகளும் ஆவியுலகக் கோட்பாட்டிலிருந்து தோன்றியதாகும்.

நம்பிக்கையின் காரணம்
எட்வர்கு பரனட் டைலர் 1817ல் வெளியிட்ட தொன்மைப் பண்பாடு (Primitive Culture) என்னும் நூலில் தொன்மை சமயத்தைப் பற்றி விளக்கும் போது ஆவியுலகக் கோட்பாடு குறித்து விளக்குகிறார். ஆவியுலக கோட்பாட்டின் மையக்கருத்தை டைலர் விளக்கும் போது சமயத்தின் தொடக்கம் ஆவிகளின் பால் ஏற்பட்ட நம்பிக்கையிலிருந்தே தோன்றியதென்பார்.

ஆதிகால மனிதனால், இயற்கையில் ஏற்பட்ட மின்னல், இடி, மழை, தீ, சூறாவளி, நோய்கள், ஆபத்துக்கள், விபத்துக்கள், இவற்றை எதிர்கொண்டு வெற்றிக் கொள்ள இயலவில்லை. இயற்கை சக்திகளின் செயல்பாடு அவனுக்கு புரியாத புதிராகவே இருந்தது.  இப்புதிருக்கு விடையளிக்கும் விதத்தில் அறிவியலும், தொழில் நுட்பமும், புராதான சமுதாயத்தில்  வளர்ச்சியடைந்திருக்கவில்லை. எனவே இயற்கை சக்திகள், கருவிகளில் இருக்கும ஆ்ற்றல் கனவுகள் ஏற்பட காரணம் போன்றவற்றிற்கு விடையளிக்கும் விதத்தில்  அவன் உருவாக்கிய ஒரு கருத்து தான் ஆன்மா (Soul) அல்லது ஆவி (Spirit) என்பதாகும். இதன்படி ஒவ்வொரு மனிதனின் உடலிலும் ஆன்மா அல்லது ஆவி உறைகிறது. ஒரு மனிதன் உறக்கத்தில் ஆழ்ந்திருக்கும் போது ஆவி அல்லது ஆன்மா உடலைவிட்டு வெளியேறி பிற ஆவிகளைப் பார்ப்பதற்காக பறந்து செல்கிறது. அது திரும்பி வந்தவுடன் மனிதன் விழிக்கிறான். மேலும் கனவில் தோன்றும்  விலங்குகள், பறவைகள், நீர் நிலைகள், போன்ற அஃறினை உயிர்களும், பாறைகள், நீர்நிலைகள், போன்ற சடப்பொருட்களிலும் கூட ஆவி அல்லது ஆன்மாவை கொண்டிருக்கின்றன என்று புராதன மனிதன் கருதினான். இவ்வாறு உயிருள்ள பொருட்களிலும் சடப்பொருட்களிலும் ஆவி அல்லது ஆன்மா உறையும் என்ற நம்பிக்கையின் அடிப்படையில்  தோன்றியது தான் ஆவியுலக கோட்பாடு.

இந்த ஆவிகளும் ஆன்மாவும் மனிதர்கள் மற்றும் விலங்களின் வாழ்க்கையைப் பாதிக்கின்றன என்றும் சுற்றியுள்ள உலகப் பொருட்களின் மீதும் இயற்கை நிகழ்ச்சிகளின் மீதும் பாதிப்பை ஏற்படுத்துகின்றன என்றும் ஆதிகால மனிதன் நம்பினான்.
இந்த ஆவியுலக கோட்பாட்டின் மூன்று முக்கிய அம்சங்களை லீச் (Leach) என்பவர் விளக்குகின்றார்.

இறந்த அல்லது உயிரோடிருக்கும் மனிதர்கள் மற்றும் விலங்குகளின் ஆவி அல்லது ஆன்மாவின் மீது நம்பிக்கை கொண்டு வழிபடுதல்.
பொதீக பொருட்களின் மீது உறைகின்ற ஆவிகளின் மீது நம்பிக்கைக் கொள்ளல்.
இயற்கை பொருட்களின் மீது வாழும் ஆவிகளின் மீது நம்பிக்கை கொண்டு வழிபடுதல்.

இந்த ஆவிகள் நல்லவையாகவோ அல்லது கெட்டவையாகவோ இருக்கலாம். நல்ல ஆவிகளும் ஆன்மாக்களும் அவர்களுக்கு துனைபுரியும் என்றும், தீய ஆவிகளும் ஆன்மாக்களும் தீய விளைவுகளைத் தருமென்றும் நம்பினான். இவற்றின் அடிப்படையில் பல நம்பிக்கைகள் உருவாகி இன்றளவும் மக்கள் மத்தியில் உள்ளது.

கூடு விட்டு கூடு பாய்தல், புனித பொருள் வழிபாடு (Fetishism), குல மரபுக்குறி முறைகள் (Totemion) போன்றவை இவற்றிலிருந்து உருவான நம்பிக்கைகள் ஆகும். நாளாவட்டத்தில் இயற்கை சக்திகளுக்கும் பொருட்களுக்கும் மனித உருவம் அளிக்கப்பட்டது. வல்லமைமிக்க தெய்வங்கள் உருவாகின. இந்த தெய்வங்களுக்கு தெய்வீக ஆவி, புனித ஆவி' (Holy Spirit) உள்ளதாக நம்பப்பட்டது.

மேற்கோள்கள்

ஆன்மீகக் கொள்கை
கென்யா ஜயந்திலால்

கென்யா ஜயந்திலால் ( Kenia Jayantilal, பிறப்பு: சனவரி 13. 1948), துடுப்பாட்ட அணியின் முன்னாள் துடுப்பாட்டக்காரர். இவர் ஒரு தேர்வுத் துடுப்பாட்டப் போட்டியிலும், 91 முதல்தர துடுப்பாட்டப் போட்டிகளிலும் கலந்து கொண்டுள்ளார்.

மேற்கோள்கள்

1948 பிறப்புகள்
வாழும் நபர்கள்
இந்தியத் தேர்வுத் துடுப்பாட்டக்காரர்கள்
ஜெஃப் குரோவ்

ஜெஃப்ரி ஜான் குரோவ் (Jeffrey John Crowe பிறப்பு: செப்டம்பர் 14, 1958) நியூசிலாந்தின் முன்னாள் துடுப்பாட்டக்காரர். இவர் டேவ் குரோவின் மகனும், மார்ட்டின் குரோவின் சகோதரரும் ஆவார். அத்துடன், பிரபல நடிகர் ரசல் குரோவின் உறவினரும் ஆவார்.

1977 முதல் 1982 வரை தெற்கு ஆஸ்திரேலியாவில் தனது துடுப்பாட்ட வாழ்க்கையை ஆரம்பித்தார் ஜெஃப் குரோவ். பின்னர் தனது நாட்டுக்குத் திரும்பி வந்து 1982-83 இல் தேர்வுத் துடுப்பாட்டத்தில் முதன் முதலில் நியூசிலாந்து சார்பாகப் பங்குபற்றினார். ஆறு தேர்வுப் போட்டிகளில் நியூசிலாந்து அணித்தலைவராக இருந்திருக்கிறார்.

சில காலம் நியூசிலாந்து அணியின் முகாமையாளராகப் பணியாற்றிய பின்னர் 2004 ஆம் ஆண்டு முதல் பன்னாட்டுத் துடுப்பாட்ட அவை போட்டி நடுவராகப் பணியாற்றி வருகிறார்.

வெளி இணைப்புகள்
 

நியூசிலாந்துத் துடுப்பாட்ட வீரர்கள்
1958 பிறப்புகள்
நியூசிலாந்தின் துடுப்பாட்ட நடுவர்கள்
வாழும் நபர்கள்
காப்பியாற்றுக் காப்பியனார்

காப்பியாற்றுக் காப்பியனார் சங்ககாலப் புலவர்களில் ஒருவர். காப்பியாறு என்பது ஓர் ஊர். அது கபினி ஆற்றங்கரையில் இருந்தது. இவர் காப்பியக் குடியினராகவோ, அல்லது காப்பியன் என்னும் இயற்பெயரினராகவோ இருக்கலாம். தொல்காப்பியர் போன்றோர் இக்குடியைச் சேர்ந்த தமிழ்ச் சான்றோர்களாவர் என்பது வரலாறு. இவர் சேர வேந்தன் களங்காய்க்கண்ணி நார்முடிச் சேரலைப் பத்துப் பாடல்களில் பாடியுள்ளார். இவன் மீது பாடப்பட்ட அந்தப் பாடல்கள் பதிற்றுப்பத்து நாலாம்பத்தாக அமைந்துள்ளன.

மேற்கோள்கள்

சங்கப் புலவர்கள்
ஊர் பெயரால் அறியப்படும் மக்கள்
டுரூபாக் கடற்கால்வாய் சண்டை

டுரூபாக் கடற்கால்வாய் சண்டை (Battle of Drøbak Sound) என்பது இரண்டாம் உலகப் போரின் போது இசுக்கேண்டிநேவியாவில் நிகழ்ந்த ஒரு கடற்படை சண்டை. நார்வே போர்த்தொடரின் ஒரு பகுதியான இதில் நார்வே மீதான நாசி ஜெர்மனியின் படையெடுப்பில் பங்கு கொண்ட ஜெர்மானியக் கப்பல்களை நார்வே கடலோர பீரங்கிக் குழுமங்கள் தாக்கி தாமதப்படுத்தின.

ஏப்ரல் 9, 1940 அன்று நார்வே மீதான ஜெர்மானியப் படையெடுப்பு தொடங்கியது. வெசெரியூபங் நடவடிக்கை என்று குறிப்பெயரிடப்பட்டிருந்த இதில் கடல்வழியாக ஜெர்மானியப் படைகள் நார்வே மீது படையெடுத்தன. நார்வேயின் தலைநகர் ஓஸ்லோவைக் கைப்பற்றி நார்வே நாட்டு மன்னர் ஏழாம் ஹாக்கோனைக் கைது செய்யவும், நார்வே அரசாட்சியை நாசிச ஆதரவாளர் விட்குன் குவிஸ்லிங் கையில் ஒப்படைக்கவும் ஜெர்மானியர்கள் திட்டமிட்டனர். இதற்காக ஒரு கடற்படைக் குறிக்கோள்பிரிவு (naval taskforce) ஓஸ்லோவைக் கைப்பற்ற அனுப்பபட்டது. ஓஸ்லோ கடல்நீரேரி (Oslofjord) வழியாக அக்குறிக்கோள் படை ஓஸ்லோவை அணுகிய போது ஆசுக்கர்சுபோர்க் கோட்டையின் பீரங்கிக் குழுமங்களால் தாக்கப்பட்டது. ஆசுக்கர்சுபோர்க் கோட்டையில் உள்ள பீரங்கிகள் பழமையானவை அவற்றால் தங்கள் கப்பல்களுக்கு சேதம் உண்டாக்க முடியாது என்று ஜெர்மானியர்கள் எண்ணியிருந்தபடியால் இத்தாக்குதலை எதிர்கொள்ள அவர்கள் தயார் நிலையில் இல்லை. குறிக்கோள்படையின் முதன்மைக் கப்பலான கனரக குரூசர் புளூக்கர் மீது பல நார்வீஜிய பீரங்கி குண்டுகள் விழுந்து பெரும் சேதத்தை ஏற்படுத்தின. அடுத்து ஆசுக்கர்சுபோர்க் கோட்டையின் நீர்மூழ்கிக் குண்டு குழுமங்கள் வீசிய நீர்மூழ்கிக் குண்டுக்கள் புளூக்கரை மூழ்கடித்தன.

புளூக்கர் மூழ்கியபின்னர் ஜெர்மானியக் குறிக்கோள்படை பின்வாங்கி விட்டது. அதற்கு பதிலாக வான்வழியாக படைகளைத் தரையிறக்கி ஓஸ்லோவைக் கைப்பற்றினர் ஜெர்மானியர்கள். ஆசுக்கர்சுபோர்க் கோட்டையின் வலிமையை உணர்ந்து கொண்ட ஜெர்மானியர்கள் குண்டுவீசி வானூர்திகளின் மூலம் குண்டுவீசி அதைச் செயலிழக்கச் செய்தனர். ஏப்ரல் 10ம் தேதி  ஆசுக்கர்சுபோர்க்கோட்டை சரணடைந்தது. இதனால் ஏற்பட்ட காலதாமதத்தைப் பயன்படுத்திக் கொண்டு நார்வே அரச குடும்பமும், அரசும் ஓஸ்லோவிலிருந்து தப்பிவிட்டனர்.

மேற்கோள்கள்

இசுக்கேண்டிநேவியா போர்முனை (இரண்டாம் உலகப்போர்)
1940 நிகழ்வுகள்
டேவிட் பூன்

டேவிட் கிளாரென்சு பூன்  (MBE), (David Clarence Boon, பிறப்பு 29 திசம்பர் 1960, லான்சுடன்,டாஸ்மானியா, ஆத்திரேலியா) ஓர் முன்னாள் ஆத்திரேலியத் துடுப்பாட்டாளர். பூனி என்று செல்லமாக அழைக்கப்பட்ட இவர்  1984-1995 ஆண்டுகளில் பன்னாட்டுத் துடுப்பாட்டங்களில் பங்கேற்றார். வலது கை துடுப்பாட்டக்காரராகவும் சிலநேரங்களில் வலதுகை புறச்சுற்று பந்து வீச்சாளராகவும் விளையாடினார். முதல் தர விளையாட்டில் டாஸ்மானியாவிற்கும் இங்கிலாந்து கௌன்டி தர்கமுற்கும் விளையாடியுள்ளார்.

வெளியிணைப்புகள்
கிரிக்இன்ஃபோ Player Profile : David Boon கிரிக்இன்ஃபோ.com

உசாத்துணைகள்

1960 பிறப்புகள்
வாழும் நபர்கள்
ஆத்திரேலியத் துடுப்பாட்டக்காரர்கள்
டர்ஹாம் துடுப்பாட்டக்காரர்கள்
விசுடென் துடுப்பாட்டக்காரர்கள்
குமுகத் தோட்டம்

குமுகத் தோட்டம் என்பது ஒரு பொது இடத்தில் குமுகத்தினர் கூட்டாக தோட்டம் செய்தல் ஆகும்.

நோக்கங்கள் 
 பசுமையான உடன் மரக்கறிகள், மூலிகைகள், சுவைப்பொருட்கள், பழங்கள், பூக்கள்
 நிறைவு தரும் உழைப்பு, உடற்பயிற்சி
 குமுக கூட்டியக்கம், குமுக தொடர்பாடல்
 சூழல் கல்வி

குமுகம்
சமூக சேவை
தோட்ட வகைகள்
உள்ளூர் உணவு

மேற்கோள்கள்

he:גינה קהילתית
தமிழ்நாடு அறிவியல் இயக்கம்

தமிழ்நாடு அறிவியல் இயக்கம்(Tamilnadu Science Forum) அல்லது தமிழ்நாடு மக்கள் அறிவியல் இயக்கம் என்பது தமிழ்நாட்டில் அறிவியலை பரப்பும் நோக்கத்தைக் கொண்டு கடந்த 39 ஆண்டுகளுக்கு மேலாகச் செயற்படும் அமைப்பு ஆகும். இது அறிவியலாளர்கள், ஆசிரியர்கள், ஆர்வலர்கள், மாணவர்கள் எனப் பலதரப்பட்டோரையும் உறுப்பினர்களாகக் கொண்டுள்ளது. 1980 ஆண்டு முதல் ‘‘அறிவியல் மக்களுக்கே’’ என்ற முத்திரை வாசகத்துடன் இயங்கிவரும் அமைப்பு. இதில் விஞ்ஞானிகள், பல்கலைக்கழக ஆய்வறிஞர்கள், மருத்துவர்கள், கல்லூரிப் பேராசிரியர்கள், ஆசிரியர்கள், அரசு மற்றும் தனியார் நிறுவன அறிவியல் ஆர்வலர்கள், விவசாயிகள், தொழிலாளர்கள்,பெண்கள் மற்றும் மாணவர்களை உறுப்பினர்களாகக் கொண்டு அறிவியல் பரப்புதலை தலையாய நோக்கமாகக் கொண்டு இருபத்து எட்டு ஆண்டுகளுக்கும் மேலாக செயல்பட்டு வரும் ஓர் தன்னார்வ அமைப்பாகும். இந்த அமைப்பு  "அறிவியல் பிரச்சாரத்தில்" முக்கியப்  பங்காற்றியுள்ளது. மகளிர் சுயஉதவிக்குழுக்கள், பொதுச் சுகாதாரம் உட்படப் பல வளர்ச்சிப்பணிகளிலும் கவனம் செலுத்தி வருகிறது.

அகில இந்திய மக்கள் அறிவியல் கூட்டமைப்பின் உறுப்பினராகவும் மத்திய அரசின் தேசிய அறிவியல் & தகவல் தொழில்நுட்ப பரிமாற்றக்குழுவின் (AIPSN) உறுப்பினராகவும் உள்ளது.

நடைபெற்று வரும் பணிகள்
கடந்த 31 ஆண்டுகளாக தேசிய குழந்தைகள் அறிவியல் மாநாட்டை, ஒருங்கிணைப்பதன் மூலம் ஆயிரக்கணக்கான குழந்தைகளை எளிய அறிவியல் ஆய்வுப்பணிகளில் ஈடுபடுத்தி வருகிறது.

அறிவியல் வெளியிடுகள்
 தமிழ்நாடு அறிவியல் இயக்கமும், புதுவை அறிவியல் இயக்கமும் இணைந்து கடந்த 27 வருடங்களாக துளிர் எனும் சிறுவர்களுக்கான   அறிவியல் மாத இதழை நடத்தி வருகின்றன. 
 அறிவியல் முரசு என்ற மாத இதழ் அறிவியல் இயக்க உறுப்பினர்களுக்காக நடத்தப்பட்டு வருகின்றது.
 பெண்களுக்காக "சமம்" செய்தி மடல் இருமாதங்களுக்கு ஒருமுறை வெளியிடப்பட்டு வருகிறது.
 புதுவை அறிவியல் வெளியீடுகள் என்ற பெயரில் பல்வேறு அறிவியல் புத்தகங்கள் வெளியிடப்பட்டு உள்ளன.
 ஆங்கிலத்தில் சிறுவர்களுக்காக ஜந்தர் மந்தர் (Jantar Mantar) என்ற அறிவியல் இதழை வெளியிடுகிறது.
 அறிவு தென்றல் என்ற அறிவியல் இதழை வெளியிடுகிறது.
 விஞ்ஞான சிறகு என்ற அறிவியல் இதழை வெளியிடுகிறது.
 விழுது என்ற அறிவியல் இதழை வெளியிடுகிறது.

இதையும் பார்க்கவும்
 புதுவை அறிவியல் இயக்கம்
 துளிர் (இதழ்)

மேற்கோள்கள்

வெளி இணைப்புகள் 

தமிழர் அறிவியல்
தமிழ்நாட்டு அமைப்புகள்
அறிவியல் தமிழ் அமைப்புகள்
தமிழ்வழிக் கல்வி அமைப்புகள்
இந்தியாவில் உள்ள அறிவியல் நிறுவனங்கள்
கிஷோரி சக்தி யோஜனா

கிஷோரி சக்தி யோஜனா ( )  என்பது இந்தியாவில் உள்ள பெண்கள் மற்றும் குழந்தைகள் மேம்பாட்டு அமைச்சகத்தால் பருவப் பெண்களின் வாழ்க்கையில் ஒரு மாற்றத்தைக் கொண்டுவருவதை நோக்கமாகக் கொண்டு தொடங்கப்பட்ட திட்டமாகும்,

11 முதல் 18 வயதுடைய இளம் பெண்களுக்காக ஒருங்கிணைந்த குழந்தைகள் மேம்பாட்டு சேவைகள் (ICDS) எனப்படும் இந்திய அரசாங்கத் திட்டத்தின் கீழ் இது செயல்படுத்தப்பட்டு வருகிறது.

இலக்கு 

 முறைசாரா கல்வியின் மூலம்  பருவப் பெண்களுக்கு தேவையான கல்வியறிவு மற்றும் வாழ் திறன்களை வழங்குதல்.
 சமூக வெளிப்பாடு மற்றும் அறிவுக்கான விருப்பத்தைத் தூண்டுவதற்கும் அவர்களின் முடிவெடுக்கும் திறன்களை மேம்படுத்துவதற்கு உதவுதல்.
 பருவப் பெண்களின் ஊட்டச்சத்து, ஆரோக்கியம் மற்றும் வளர்ச்சி நிலையை மேம்படுத்த, உடல்நலம், சுகாதாரம், ஊட்டச்சத்து மற்றும் குடும்பப் பாதுகாப்பு குறித்த விழிப்புணர்வை மேம்படுத்துதல்,
 வாழ்க்கைத் திறன்களைக் கற்றுக்கொள்வதற்கான வாய்ப்புகளை அளிப்பதோடு வீடுகளிலேயே செய்யப்படும் மற்றும் தொழில்சார் திறன்களை மேம்படுத்துவதற்கு இந்த பருவப் பெண்களைப் பயிற்றுவித்தல் 
 அவர்களின் சமூகச் சூழலைப் பற்றிய புரிதலைப் பெறுவதற்கும், சமூகத்தின் உற்பத்தி உறுப்பினர்களாக ஆவதற்கு முன்முயற்சிகளை எடுப்பதற்கும் அவர்களுக்கு உதவுதல்.
 பொறுப்புள்ள குடிமக்களாக வளரக்கூடிய அறிவைப் பெறுவதற்கான சமூகத்தை வெளிப்படுத்துதல்

ஆகியவைகளை இத்திட்டம் தனது இலக்குகளாகக் கொண்டுள்ளது.

வரலாறு 
கிஷோரி சக்தி யோஜனா என்பது ஒருங்கிணைந்த குழந்தைகள் மேம்பாட்டு சேவைகள் திட்டத்தின் கீழ் ஏற்கனவே இயங்கிவந்த பருவப் பெண்கள் (AG) திட்டத்தின் மறுவடிவமைப்பு ஆகும். இத்திட்டம், அதனை உள்ளடக்கியதோடு மேலும் பல மேம்படுத்தப்பட்ட திட்டங்களையும் குறிப்பாக திறன் மேம்பாட்டில், அதிகாரமளித்தல் மற்றும் மேம்பட்ட சுய-உணர்வை நோக்கமாகக் கொண்ட அம்சங்களை இணைத்து வடிவமைக்கப்பட்டுள்ளது.

குறிக்கோள்கள் 

 11 முதல் 18 வயதுக்குட்பட்ட சிறுமிகளின் படிப்பு மற்றும் தொழிலில் அவர்களுக்கு உதவுதல், 
 ஆரம்ப சுகாதாரம் மற்றும் மகளிர் சுகாதாரம் பற்றிய விழிப்புணர்வை ஏற்படுத்துதல், 
 பரந்த அறிவையும் சமூகத்தின் வெளிப்பாட்டையும் பெற வழிவகுத்தல் மற்றும்  
 தன்னிறைவாக இருக்க அவர்களைத் தயார்படுத்துதல்

ஆகியவை இத்திட்டத்தின் நோக்கங்களாகும்.

மேற்கோள்கள் 

இந்திய அரசுத் திட்டங்கள்
இந்தியாவில் மகளிர் கல்வி
இந்தியாவில் மகளிர் உரிமைகள்
வேற்றுமை அணி

வேற்றுமை அணி என்பது இரு பொருள்களுக்கு இடையேயுள்ள ஒற்றுமையைக் கூறி, பின் அவற்றை வேறுபடுத்திக் காட்டுவது ஆகும்.

எடுத்துக்காட்டு 
 
'அங்கண் விசும்பின் அகனிலாப் பாரிக்கும்
திங்களும் சான்றோரும்
மறுவாற்றும் சான்றோர் அஃதாற்றார் தெருமந்து
தேய்வர் ஒரு மாசுறின்'
 
இச்செய்யுளில் சான்றோருக்கும் திங்களுக்கும் முதலில் ஒற்றுமை கூறிப் பின்னர் வேற்றுமைப் படுத்தியுள்ளது...

எடுத்துக்காட்டு

தீயினால் சுட்டபுண் உள்ளாறும் ஆறாதே

நாவினால் சுட்ட வடு. 

பொருள்: தீயினால் சுட்ட புண்ணால் உடலில் வடு உண்டானாலும் உள்ளே ஆறிவிடும்; நாவினால் சுட்ட புண்ணால் உடலின் புறத்தே வடு உண்டாகாவிட்டாலும் உள்ளே ஆறாது.

அணி: வேற்றுமை அணி

மேற்கோள்கள் 

அணி இலக்கணம்
தன்மை நவிற்சி அணி

தன்மை நவிற்சி அணி என்பது எவ்வகைப் பொருளையும் அல்லது எச்செயலையும் உண்மையான முறையில் உள்ளதை உள்ளதாக விளக்கும் சொற்களைக் கொண்டு பாடப்படுவது ஆகும். இதற்கு இயல்பு நவிற்சி அணி, தன்மையணி என வேறு பெயர்களும் உண்டு.

எடுத்துக்காட்டு
"உள்ளம் குளிர்ப்ப ரோமம் சிலிர்க்க உரை 
தள்ள விழி நீர் அரும்ப" 
தன்னையே மறந்து நின்றாள் - 

என்னும் பாடல் பகுதியில்
- நெஞ்சம் குளிர - ரோமம் சிலிர்க்க- வார்த்தை வராமல் தடுமாற- விழிநீர் சிந்த- தன்னை மறந்து நின்றாள் என்று எந்த உவமானமோ  உவமேயமோ அன்றி  மிகைப்படுத்தலோ இல்லாததைக் காண முடிகிறது. இவ்வாறு கூறுவது தன்மை அணி.

தன்மை நவிற்சி அணியின் தன்மைகள் 
 உள்ளதை உள்ளபடி இயல்பாகக் கூறும்
 மிகைப்படுத்தல் இருக்காது
 உதாரணம் இருக்காது
 உருவகப் படுத்தல் இருக்காது
 சொல்வதில் அணிக்கேயுரிய அழகு காணப்படும்

எ.கா.1
இருந்து முகந்திருத்தி ஈரோடு பேன் வாங்கி
விருந்து வந்ததென்று விளம்ப - வருந்தி 
ஆடினாள் பாடினாள் ஆடிப் பழமுறத்தால் 
சாடினாள் ஓடோடத் தான்

இருந்து முகந் திருத்தி
ஈரோடு பேன் வாங்கி
விருந்து வந்ததென்று விளம்ப
வருந்தி ஆடினாள் பாடினாள்
ஆடிப் பழமுறத்தால் சாடினாள் ஓடோடத்தான்
மேலே உள்ள கவிதை வரிகளில் கீழே காட்டப்பட்டுள்ளவாறு உருவக அணியோ  உவமை அணியோ இல்லாததைக் காண முடிகிறது.

எ.கா.2
மெய்யில் பொடியும் விரித்த கருங்குழலும் 
கையில் தனிச் சிலம்பும் கண்ணீரும்

மெய்யில் பொடியும் = உடம்பு முழுக்கத் தூசியும்
விரித்த கருங்குழலும் = விரித்த தலைமயிரும்
கையில் தனிச் சிலம்பும் = கையிலே தனிச்சிலம்பும்
கண்ணீரும் = அழுகையும்
கண்ணகியின் கோலத்தை விளக்கும் கவிதையில் உள்ள இந்த வரிகளில் ஒவ்வொன்றும் இயல்பாகவும், மிகைப்படுத்தல் இன்றியும் அதே நேரம் அழகு குன்றாமலும் இருப்பதைக் காணமுடிகிறது.

எ.கா.3 
'உள்ளம் குளிர உரோமம் சிலிர்த்துரையும்
தள்ளவிழி நீரரும்பத் தன்மறந்தாள் - புள்ளலைக்கும்
தேந்தா மரைவயல்சூழ் தில்லைத் திருநடஞ்செய்
பூந்தா மரைதொழுத பொன்'

தில்லையில் நடராசப் பெருமானின் பாதங்களைத் தொழுத பெண்ணொருத்தியின் நிலை உள்ளது உள்ளவாறே கூறப்பட்டுள்ளமை காண்க.

அணி இலக்கணம்
பாங்கு

பாங்கு அல்லது அதான் ( ) (also called in Turkish: Ezan) என்பது இசுலாமியர்களின் தொழுகைக்கான அழைப்பு ஆகும். ஒரு நாளில் ஐந்து முறை அதான் விடுக்கப்படும். பாங்கு என்பது பாரசீகச் சொல்லாகும். அதான் [அரபி:أذان] என்பது அரபிச் சொல்லாகும். பாங்கு சொல்வதற்காக நியமிக்கப்படுபவர் முஅத்தின் என்று அழைக்கப்படுகிறார். முன்பு உயரமான இடங்களில், மலைக்குன்றுகளில் பாங்கு சொல்வார்கள். இக்காலங்களில் ஒலிபெருக்கிகளைப்  பள்ளிவாசல்களில் பொறுத்தி அழைக்கிறார்கள்.

வரலாறு 
முஸ்லிம்கள் மெக்காவிலிருந்து மதீனாவிற்கு வந்தபோது தொழுகைக்கு அழைப்புக் கொடுக்கப்படவில்லை. அவர்கள் ஒன்று கூடி தொழுகைக்கான நேரத்தை முடிவு செய்தனர். முஸ்லீம்கள் எண்ணிக்கையில் அதிகமான போது, அவர்கள் அறிந்திருக்கிற ஏதாவது ஒரு முறையில் தொழுகையின் நேரத்தை அறிந்து கொள்ள ஆலோசித்தனர். ஆலோசனையின் போது சிலர் நெருப்பை மூட்டலாம் என்றும் சிலர் மணி அடிக்கலாம் என்றும் கூறினர். ஆனால் இவையெல்லாம் மறுக்கப்பட்டன. அப்போது உமர் (ரலி) தொழுகைக்காக அழைக்கிற ஒருவரை ஏற்படுத்தக் கூடாதா?’ என்றார். உடனே பிலால் (ரலி) அவர்களிடம் ‘பிலாலே! எழுந்து தொழுகைக்காக அழையும்” என்று முகம்மது நபி (ஸல்) கூறினார்.

தொழுகைக்கான அழைப்பு (பாங்கு அல்லது அதான்) மற்றும் அதன் பொருள்

பாங்கிற்கு மறுமொழி கூறுதல் 
பாங்கு சொல்லும் போது அதனைக் கேட்பவர் அப்படியே திருப்பி மெதுவாக சொல்லுவார். ஹய்ய அலஸ்ஸலாஹ், ஹய்ய அலல்ஃபலாஹ் என்று சொல்லும் போது 'லாஹவ்ல வலாகுவ்வத்த இல்லா பில்லாஹ்' என்று சொல்லவேண்டும். அறிவிப்பவர்: உமர் رَضِيَ اللَّهُ عَنْهُ ஆதாரங்கள் : முஸ்லிம், அபூதாவுத்

பாங்கிற்குப் பிறகு சலவாத்து மற்றும் துஆ செய்தல் 
'அல்லாஹூம்ம ரப்பஹாதித் தஃவதித் தாம்மத்தி வஸ்ஸலாதில் காயிமத்தி ஆத்தி முஹம்மதினில் வஸீலத்த வல்ஃபளிலத்த வப்அஃத்ஹூ மகாமன் மஹ்மூதினில்லதி வத்ததஹ்'

பொருள்: பரிபூரணமான இப்பிரார்த்தனைக்கும், நிரந்தரமான தொழுகைக்கும் உரிய இரட்சகனே! முஹம்மது (ஸல்) அவர்களுக்கு சுவர்க்கத்தில் உள்ள வஸீலா எனும் உயர்வான அந்தஸ்த்தையும் சிறப்பையும் வழங்குவாயாக!

பார்வைகள் 
வெள்ளிக்கிழமை ஜும்மா தொழுகைக்கு  முஸ்லிம்கள் இரண்டு முறை பாங்கு சொல்கின்றனர். முதல் பாங்கு பள்ளிக்கு அழைப்பதற்காகவும், இமாம் குத்பா ஓதுவதற்கு முன்பு இரண்டாவது பாங்கும் சொல்கின்றனர். இம்முறை கலிபா உதுமானால் கொண்டு வரப்பட்டது.

மேற்கோள்கள் 

இசுலாமிய கடமைகள்
வேங்கைத் திட்டம் கட்டுரைப் போட்டி 2018 மூலம் விரிவாக்கிய கட்டுரைகள்
வில்லெம் கெய்கர்

வில்ஹெம் லுட்விக் கெய்கர் அல்லது வில்லெம் கெய்கர் (Wilhelm Ludwig Geiger) (1856-1943) என்பவர் கீழ்த்திசை நாடுகளின் மொழியறிஞர் ஆவார். குறிப்பாக இரானிய மற்றும் இந்திய மொழிக் குடும்பங்களின் பழமையான பண்பாடுகளை ஆய்வுநோக்கில் கற்றுச் சிறந்த இவர், பாளி மொழியிலும் சிறந்து விளங்கினார். அத்துடன் சிங்களம், மாலைத்தீவு மொழி போன்றவற்றிலும் சிறப்பாற்றல் கொண்டவர். இவர் செருமன் நாட்டைச் சேர்ந்தவர். இவர் மகாவம்சம் நூலை மொழிப்பெயர்த்தார்.

இலங்கை வரலாற்றில்
இலங்கை வரலாற்றில் இவரது பெயர் அழியாதப் பெயராக நிலைத்து விட்ட ஒன்றாகும். 1895ஆம் ஆண்டு இலங்கைக்குப் பயணித்த இவர் சிங்கள மொழியை கற்றுச் சிறந்தார்.. இலங்கையின் வரலாற்றை ஆய்வுசெய்த இவர் 6ஆம் நூற்றாண்டின் மகாநாம தேரர் எனும் பிக்குவினால் தொகுக்கப்பட்ட மகாவம்சம் நூலை பாளி மொழியில் இருந்து செருமன் மொழிக்கு 1908ஆம் ஆண்டு மொழிப்பெயர்ப்பு செய்தார். அதன் பின்னர் 1912ஆம் ஆண்டு மாபெல் ஹெய்னஸ் போட் என்பவரின் உதவியுடன் ஆங்கில மொழிக்கு மொழிப்பெயர்ப்பு ஒன்றைச் செய்தார். இந்த நூல் வரலாற்றாசிரியர்களிடையே மிகவும் பிரசித்திப்பெற்றதுடன், இலங்கை வரலாறு தொடர்பாக பல நூல்கள் வெளிவரவும் காரணமாகியது. இதனை கெய்கர் மகாவம்சம் என்றழைப்போரும் உள்ளனர்.

1989ஆம் ஆண்டுகளின் இலங்கை அரசு, இவரது உருவ தபால் தலை வெளியிட்டு இவரை கௌரவப் படுத்தியது..

மேற்கோள்கள்

வெளியிணைப்புகள்
மகாவம்சம் 1912 மூலப்பிரதி
Biography

இலங்கை வரலாற்றாளர்கள்
1856 பிறப்புகள்
1943 இறப்புகள்
காப்பு சார்ந்த இனம்

பன்னாட்டு இயற்கைப் பாதுகாப்புச் சங்கத்தினால் வழங்கப்படும் சிவப்புப் பட்டியலில், காப்பு நிலையில், காப்பு சார்ந்த இனம் என்பது அச்சுறு நிலையை அடைந்து பின்னர் அற்றுவிட்ட இனமாகப் போவதைத் தடுப்பதற்காக, பாதுகாக்கப்பட வேண்டிய நிலையில் அதற்கான முயற்சிகளில் தங்கியிருக்கும், அல்லது சார்ந்திருக்கும் இனமாகும்.
சரியான பாதுகாப்புத் திட்டங்கள் வகுக்கப்பட்டு அவை விசேடமான வாழிடங்களில் பாதுகாக்கப்படாவிடின் ஐந்து வருடங்களில் குறிப்பிட்ட இனமானது அச்சுறுத்தலுக்கு ஆட்பட நேரிடலாம்.

மேற்கோள்கள்

காப்பு சார்ந்த இனங்கள்
பன்னாட்டு இயற்கைப் பாதுகாப்புச் சங்கத்தின் செம்பட்டியல் - காப்பு சார்ந்த இனம்
கேதர்பேஜ் இணையதளம்

கேதர் பேஜ் இணையத்தளம் (Gather Page) 2010 புரட்டாசி மாதம் ஆரம்பிக்கப்பட்ட இலங்கை மாணவர்களுக்கான ஒரு ஒரு கல்வி இணையதளம்.

இந்த இணையத்தளம் மாணவர்களின் சுய கற்றலினை ஊக்கப்படுத்தும் அதேவேளை அதிகளவான பயிற்சிகளை ஒவ்வொரு பாடத்திலும் வழங்கி மாணவர்களை ஒவ்வொரு பாடத்திலும் நிபுணத்துவம் பெறச் செய்யும் நோக்கத்துடன் தொடங்கப்பட்டுள்ளது.

இந்த இணையதளத்தில் பல பாடசாலைகளில், பல்கலைக்கழகங்களில், தனியார் கல்வி நிலையங்களில் வழங்கப்படும் பாடக் குறிப்புகள், மாதிரி வினாவிடைகள், கடந்த கால பரீட்சை வினாவிடைகள் இலவசமாகக் கிடைக்கின்றன. மேலும் பாடசாலை மற்றும் பல்கலைக்கழகங்களைச் சேர்ந்த மாணவர்கள் தமக்குள் கருத்துக்களினை பரிமாறிக் கொண்டு தமது பாடரீதியான சந்தேகங்களை தீர்த்துக் கொள்ளக் கூடிய வசதியும் உள்ளது.

பாடசாலை மாணவர்கள் தங்களின் அனைத்து பாடங்களின் பகுதி 1 இற்கான 40 கேள்விகளை உள்ளடங்கிய வினாத்தாள்களை இணையத்திலேயே பயிற்சி செய்யும் வசதி உள்ளது. ஒவ்வொரு பரீட்சையின் போதும் எழுந்தமானமாக 40 கேள்விகள் மாணவர்களுக்கு கிடைக்கக் கூடியவாறு வடிவமைக்கப்பட்டுள்ளது. வெளிநாட்டிற்கு மேற்படிப்பிற்காக செல்லும் மாணவர்களுக்குத் தேவையான விடயங்களும் இதில் தரப்பட்டுள்ளன. வெளிநாட்டில் கல்வி கற்பதற்கு அவசியமான IELTS, TOFEL போன்ற பல பரீட்சைகளுக்கான தயார்படுத்தல்களுக்கும் இத்தளம் உதவுகிறது.
 
காணொளிகள் மூலமாகவும் ஒலிவடிவிலும் மாணவர்களுக்கு கணிணி மற்றும் ஆங்கிலக் கல்வி ஆகியவற்றை இலவசமாக இணையம் மூலம் கற்பிக்க இத்தளம் முயலுகிறது.

வெளியிணைப்புகள்
 கேத்தர்பேஜ் இணையதளம்
 வலைப்பதிவு 

இணையவழிக் கல்வி
இலங்கையில் கல்வி
ஐசக் மாவோ

ஐசக் மாவோ (Isaac Mao, எளிய சீனம்: 毛向辉; பினியின்: Máo Xiànghuī) ஒரு எழுத்தாளர், மென்பொருள் கட்டமைப்பாளர், ஆய்வாளர், துணிகர முதலீட்டாளர்.  இவர் சமூக மூளை அறக்கட்டளையின் இயக்குநரும், ஒரு முதலீட்டு குழுமத்தின் (United Capital Investment Group) துணைத் தலைவரும் ஆவார்.  இணைய ஊடகவியல் பற்றி இவர் விரிவாக எழுதியுள்ளார். சீனாவில் தணிக்கைக்கு எதிராக குரல் கொடுத்து வருபவர். தணிக்கையை மீற நுட்ப வழிகளையும் இவர் பகிர்ந்துவருகிறார்.

மேற்கோள்கள்

சீன வலைப்பதிவாளர்கள்
சீன எழுத்தாளர்கள்
வாழும் நபர்கள்
ஐ வெய்வே

ஐ வெய்வே (Ai Weiwei, பிறப்பு ஆகத்து 1957) ஒரு சீன கலைஞர், கட்டிடவியலாளர், செயற்பாட்டாளர், மெய்யியலாளர். இவர் சீனாவில் ஊழலுக்கு எதிராகவும், கருத்து வெளிப்பாட்டுச் சுதந்திரத்திற்கு ஆதவாகவும் தொடர்ச்சியாக குரல் எழுப்பி வருபவர். இவரை சீன அரசு மார்ச் 2011 கைது செய்தது.

மேற்கோள்கள்

சீன ஓவியர்கள்
சீன கட்டிக்கலைஞர்கள்
சீன மெய்யியலாளர்கள்
1957 பிறப்புகள்
வாழும் நபர்கள்
சீனக் கட்டிடக் கலைஞர்கள்
எசல பெரகரா

எசல பெரகரா (Esala Perahera, , எசல பெரகெர, festival of the tooth) அல்லது எசலா பேரணி இலங்கையின் கண்டி நகரத்தில் சூலை/ஆகத்து மாதங்களில் நிகழும் ஓர் பௌத்த திருவிழாவாகும். கண்கவரும் ஆடைகளுடன் நடைபெறும் இத்திருவிழா இலங்கையின் முதன்மையான சின்னங்களில் ஒன்றாக உள்ளது. அலங்கரிக்கப்பட்ட யானைகளுடன், தீநடனம், சவுக்கடி நடனம், கண்டி நகர பாரம்பரிய நடனம் போன்ற பல்வேறு நடனமாடிவரும் ஊர்வலமாகும். "தியா கெப்பீம"வுடன் திருவிழா முடிவடையும்.

வரலாறு
எசல பெரகரா மூன்றாம் நூற்றாண்டிலிருந்தே மழை வேண்டி இருந்து வந்திருப்பதாகவும் தலதா பெரகர நான்காம் நூற்றாண்டில் இந்தியாவிலிருந்து புத்தரின் புனிதப்பல் கொண்டுவரப்பட்டபோது துவங்கியதாகவும் நம்பப்படுகிறது. கண்டியின் எசல திருவிழா இந்த இரு பெரகர(ஊர்வலங்கள்)க்களின் இணைப்பாக கருதப்படுகிறது. புனிதப்பல்லை இந்தியாவிருந்து இளவரசர் ஹேமந்தவும் இளவரசி தந்தாவும் கொணர்ந்ததாக குறிப்பிடப்படுகிறது.

மேலும் பார்க்க
தலதா மாளிகை
கண்டி
 அயந்துதுவா இராசா

வெளிப்புற இணைப்பு 
 Kandy Esala Perahera

கண்டி
இலங்கையின் விழாக்கள்
பௌத்த பண்டிகைகள்
மகாராணி (சிற்றிதழ்)

மகாராணி  இந்தியா, தமிழ்நாடு, சென்னையிலிருந்து 1994ம் ஆண்டில் வெளிவந்த ஒரு இஸ்லாமிய இதழாகும்.

ஆசிரியர்
 முகமதலி தஞ்சூரி

பணிக்கூற்று
 இஸ்லாமிய குடும்பப் பத்திரிகை

உள்ளடக்கம்
இஸ்லாமிய இலக்கிய செய்திகளையும், இஸ்லாமிய உலக செய்தி விமர்சனங்களையும், இஸ்லாமிய அறிவியல் ஆக்கங்களையும் இது உள்ளடக்கியிருந்தது.

இசுலாமிய தமிழ் இதழ்கள்
இந்தியத் தமிழ் இதழ்கள்
விக்கித்தரவில்லாதவை
புகழூர்க் கல்வெட்டு

கரூர் மாவட்டத்தின் புகளூர் வட்டத்தின் தலைமையிடமான புகழூர் அருகே  வேலாயுதம் பாளையம் என்னும் ஊரில் ஆறுநாட்டான்மலை என்னும் குன்று ஒன்று உள்ளது. அந்தக் குன்றின் உச்சியில் முருகன் கோயில் உள்ளது. மலையின் இடைப்பகுதியில் வடக்குப் பக்கமும் தெற்குப்பக்கமும் இரண்டு குகைகள் உள்ளன. அந்த குகையில் சமணர் படுக்கைகள் உள்ளன. அந்த படுக்கையை அமைத்துக் கொடுத்த சேரனைப் பற்றியும் படுக்கையில் இருந்த சமணத்துறவிகள் பற்றியும் அங்குள்ள கல்வெட்டுகள் குறிப்பிடுகின்றன.

'புகள  கல்வெட்டு' என்பது புகளூர் மலைப் பகுதியில் கண்டுபிடிக்கப்பட்ட ஒரு தமிழ் பிராமிக் கல்வெட்டு ஆகும். இவ்விடம் பண்டைக்காலத்தில் சேரர்களின் தலைநகரமாக இருந்த கரூரிலிருந்து சுமார் 15 கிலோமீட்டர்கள் தொலைவில் உள்ளது. இக்கல்வெட்டு கிறித்தவ ஆண்டுக் கணக்கின் தொடக்க காலத்தைச் சேர்ந்ததாகக் கருதப்படுகின்றது. சேர மன்னன் இளம் கடுங்கோ என்பவன் சமணத் துறவி ஒருவருக்குக் குகை வாழிடம் ஒன்றைத் தானமாக வழங்கியதைக் குறிக்கவே இந்த கல்வெட்டுப் பதியப்பட்டுள்ளது. இக் கல்வெட்டில் மூன்று தலைமுறையைச் சேர்ந்த சேர மன்னர்களின் பெயர்கள் குறிப்பிடப்படுவதே இதன் சிறப்பம்சமாகும். 

இக் கல்வெட்டில் பெயர் குறிக்கப்பட்டுள்ள சேர மன்னர்கள், கோ ஆதன் செல்லிரும்பொறை, பெருங்கடுங்கோ, இளங்கடுங்கோ என்பவர்களாவர்.  இவர்களில் கோ ஆதன் சேரல் இரும்பொறையின் மகனே பெருங்கடுங்கோ. இளங்கடுங்கோ பெருங்கடுங்கோவின் மகன். இக் கல்வெட்டு வெட்டப்பட்ட காலத்தில் பெருங்கடுங்கோவே மன்னனாக இருந்ததாகத் தெரிகிறது. இளங்கடுங்கோ இளவரசராக முடிசூட்டப்பட்டதைக் குறிக்கவே இத் தானம் வழங்கப்பட்டது.

கல்வெட்டு செய்தி

கல்வெட்டில் (பிராமி எழுத்துகளில்) இடம்பெற்றுள்ள செய்தி:

இதில் கூறப்படும் 'கோ அதன் செல் இரும்பொறை' என்னும் பெயரில் உள்ள சில பெயர்ப் பகுதிகள் 'செல்வக் கடுங்கோ வாழி ஆதன்' என்னும் 7ஆம் பதிற்றுப்பத்துத் தலைவன் பெயரினூடே பொதிந்து கிடப்பதைக் காணமுடிகிறது. இவனது மகன் பெயர் 'பெருங்கடுங்கோ' என்பது 'பாலை பாடிய பெருங்கடுங்கோ'வையும், இவன் மகன் 'இளங்கடுங்கோ' என்னும் பெயர் 'மருதம் பாடிய இளங்கடுங்கோ'வையும் நினைவூட்டுகின்றன.

இளங்கடுங்கோ சமணத் துறவிகளுக்கு மலைக்குகையில் படுக்கை அமைத்துக் கொடுத்தான். அந்தப் படுக்கைகள் இன்னின்னாருக்கு அளிக்கப்பட்டவை என்பதைக் குறிக்கும் தாமிழிக் கல்வெட்டுகளும் படுக்கைகளின் தலைமாட்டில் உள்ளன. அவை சிதைந்த நிலையில் இருந்தாலும் 'பிட்டன்', 'கொற்றன்' என்னும் பெயர்கள் படிக்கக்கூடிய நிலையில் தெளிவாக உள்ளன.

படுக்கைத் தலைமாட்டில் கல்வெட்டுகள்
படுக்கைத் தலைமாட்டில் எந்தப் படுக்கையில் எந்த முனிவன் படுத்திருந்தான் என்று அவனது பெயர்கள் பொறிக்கப்பட்டுள்ளன. அவற்றில் தாவனூர் பிட்டன் கொற்றன், நல்லியூர் பிட்டந்தை மகள் கீரன் கொற்றி, நல்லியூர் பிட்டன் குறமகள் கீரன் கொற்றி, நத்தி, பெருங்கீரன், ஆதன், ஓரி உள்ளிட்ட சமணத் துறவிகளின் பெயர்கள் உள்ளன. படுக்கைகள் அமைத்துத் தந்தவர் என்று கொள்ளத்தக்க வகையில் எண்ணெய்-வணிகன், பொன்-வணிகன் என்னும் பெயர்களும் உள்ளன. படுக்கைகள் வழவழப்பாக இருக்க ஒருவகை மெழுகுடன் கூடிய வண்ணம் பூசப்பட்டுள்ளது.

இவற்றையும் பார்க்கவும்
 பண்டைய இந்தியக் கல்வெட்டுக்கள்
 மாங்குளம் கல்வெட்டு
 எடக்கல் கல்வெட்டு
 ஜம்பைக் கல்வெட்டு

பார்வை
புகழூர்க் கல்வெட்டு மன்னர்கள்

தமிழ் பிராமிக் கல்வெட்டுகள்
சேரர் சாசனங்கள்
கரூர் மாவட்டம்
இந்தியக் கல்வெட்டுகள்

மேற்கோள்
பிறைக்கொடி (சிற்றிதழ்)

பிறைக்கொடி இந்தியா,  தமிழ்நாடு,  சென்னையிலிருந்து 1957ம் ஆண்டு முதல் வெளிவந்த இசுலாமிய மாதாந்த இதழாகும்.

ஆசிரியர்
 சமுதாயக் கவிஞர் தா.காசீம். 
 சிறிதுகாலம் எம். கே. இ. மவ்லானா ஆசிரியராக இருந்தார்.

பதிப்பாளர் 
ஹாஜி சிலார் மியான் சென்னை மாநகராட்சியில் முஸ்லிம் லீக் கட்சியின் சார்பில் துணை மேயராக இருந்தவர்.

பணிக்கூற்று
 இயக்க இலட்சிய ஏடு

உள்ளடக்கம்
தரமான இலக்கிய ஆக்கங்களையும், இசுலாமிய அறிவியல் ஆக்கங்களையும் இது உள்ளடக்கியிருந்தது. 

இசுலாமிய தமிழ் இதழ்கள்
இந்தியத் தமிழ் இதழ்கள்
விக்கித்தரவில்லாதவை
புனிதப் போராளி (சிற்றிதழ்)

புனிதப் போராளி இந்திய தமிழ்நாடு சென்னையிலிருந்து 1992ம் ஆண்டில் வெளிவந்த ஒரு வார இதழாகும்.

ஆசிரியர்
 பழனி பாவா

பணிக்கூற்று
"முக்குல முரசு வழங்கும் முஜாஹித் புனிதப் போராளி"

உள்ளடக்கம்
இசுலாமிய உலக செய்திகளுக்கும், விழிப்புணர்வூட்டும் ஆக்கங்களுக்கும் முக்கியத்துவம் கொடுக்கப்பட்டிருந்தன.

இசுலாமிய தமிழ் இதழ்கள்
இந்தியத்  தமிழ் இதழ்கள்
மணிச்சுடர் (சிற்றிதழ்)

மணிச்சுடர் இந்தியா தமிழ்நாடு சென்னையிலிருந்து 1987ம் ஆண்டில் வெளிவரும் ஓர் இசுலாமிய நாளிதழாகும்.

ஆசிரியர்
 அப்துல் சமது இவர் தமிழ்நாடு சட்டமன்ற உறுப்பினர் ஆகவும், டெல்லி நாடாளுமன்ற உறுப்பினராகவும் இருந்துள்ளதுடன், தமிழ்நாடு முஸ்லிம் லீக் தலைவராகவும், செயலாளராகவும் இருந்துள்ளார்.

பணிக்கூற்று
நல்லதை நாடுவோம், அல்லதை சாடுவோம். செய்திகள் புனிதமானவை. கருத்துக்கள் சுதந்திரமானவை.

உள்ளடக்கம்
இவ்விதழில் இஸ்லாமிய ஆக்கங்களும், கொள்கை விளக்கங்களும், செய்திகளும், இலக்கிய ஆக்கங்களும் இடம்பெற்றிருந்தன. இஸ்லாமிய உலக செய்திகளுக்கும், விழிப்புணர்வூட்டும் ஆக்கங்களுக்கும் முக்கியத்துவம் கொடுக்கப்பட்டிருந்தன.

வெளி இணைப்புகள்
 வலைத்தளம்

இசுலாமிய தமிழ் இதழ்கள்
இந்தியத் தமிழ் இதழ்கள்
தமிழ் நாளிதழ்கள்
ஓண்டலசுநசு சண்டை

ஓண்டலசுநசு சண்டை (Battle of Åndalsnes) என்பது இரண்டாம் உலகப் போரின் போது நார்வேயில் நிகழ்ந்த ஒரு சண்டை. நார்வே போர்த்தொடரின் ஒரு பகுதியான இதில் பிரித்தானியப் படைகள் நார்வேயின் ஓண்டலுசுநசு பகுதியைக் கைப்பற்ற முயன்று தோற்றன.

ஏப்ரல் 9, 1940ல் நார்வே மீதான ஜெர்மானியப் படையெடுப்பு தொடங்கியது. அதே நாளில் நார்வே ஜெர்மனியின் கட்டுப்பாட்டில் வராமல் இருக்க நேச நாட்டுப் படைகளும் நார்வேயில் தரையிறங்கின. இதன் ஒரு பகுதியாக துரோன்ஹெய்ம் நகரைக் கைப்பற்ற பிரித்தானியப் படைகள் ஓண்டலுசுநசு பகுதியில் கடல்வழியாகத் தரையிறங்கின. ஆனால் ஜெர்மானிய எதிர்த்தாக்குதல்களின் காரணமாக அவற்றால் விதிக்கப்பட்ட இலக்குகளை அடைய முடியவில்லை. மே மாத துவக்கத்தில் அவை  ஓண்டலுசுநசிலிருந்து பின்வாங்கி விட்டன.

மேற்கோள்கள்

 இசுக்கேண்டிநேவியா போர்முனை (இரண்டாம் உலகப்போர்)
1940 நிகழ்வுகள்
சந்திரகாந்த் பதான்கர்

சந்திரகாந் பதான்கர் (Chandrakant Patankar, பிறப்பு: நவம்பர் 24 1930), துடுப்பாட்ட அணியின் துடுப்பாட்டக்காரர். இவர் ஒரு தேர்வுத் துடுப்பாட்டப் போட்டியிலும், 26 முதல்தர துடுப்பாட்டப் போட்டிகளிலும் கலந்து கொண்டுள்ளார். தேர்வுத் துடுப்பாட்டப் போட்டியில், இந்தியத் தேசிய அணியினை இவர் 1955 ம் ஆண்டில் பிரதிநிதித்துவப் படுத்தியுள்ளார்.

மேற்கோள்கள்

1930 பிறப்புகள்
வாழும் நபர்கள்
இந்தியத் தேர்வுத் துடுப்பாட்டக்காரர்கள்
மகாராட்டிர விளையாட்டு வீரர்கள்
குமட்டூர்க் கண்ணனார்

குமட்டூர்க் கண்ணனார் இடைக்கால புலவர்களில் ஒருவர். இமயவரம்பன் நெடுஞ்சேரலாதன் என்னும் சங்ககாலச் சேரமன்னரை இப்புலவர் பாடியுள்ளார். இவர் பாடிய அந்தப் பத்துப் பாடல்கள் பதிற்றுப்பத்து என்னும் நூலில் இரண்டாம் பத்தாக வைக்கப்பட்டுள்ளது.

குமட்டூர் என்னும் ஊரைச் சேர்ந்தவர் இவர். இவர் பெயர் கண்ணனார். குமட்டூர் என்பது பண்டைத் தமிழகத்து ஊர்களுள் ஒன்று. இந் நாளிலே, இப் பெயருடையதான ஊர் எது என்பது தெரியவில்லை.

பாடிப் பெற்ற பரிசில் 
குமட்டூர்க் கண்ணனார் இமயவரம்பன் நெடுஞ்சேரலாதனைப் புகழ்ந்து பாடியதால் உம்பற்காட்டையும் 500 ஊர்களையும் இறையிலி நிலமாகவும், தென்னாட்டு வருவாயுள் பாதியையும் பரிசாகப் பெற்றார்.

மேற்கோள்கள்

சங்கப் புலவர்கள்
ஊர் பெயரால் அறியப்படும் மக்கள்
குறுக்குவிசாரணை

நவீன நீதிநிறுவனங்களில் குறுக்குவிசாரணை ஒரு முதன்மையான பங்கைப் பெற்றுள்ளது. குறுக்குவிசாரணை என்பது வழக்குவிசாரணையின்போது ஒரு சான்றாளரை (சாட்சியை) அவரின் எதிர்த்தரப்பினர் புரியும் விசாரணையாகும். இது வழக்குப் பொருண்மைகளின் உண்மைத் தன்மையை உரசிப்பார்க்கும் உரைகல்லாக  கருதப்பட்டாலும் பலநேரங்களில் தருக்கவிளையாட்டால் உண்மையைப் பொய்யாக்குகிற, பொய்யை உண்மையாக்குகிற வழக்குரைஞரின் சாதுரிய வித்தையாகவே நடைமுறையில் நிலவுகிறது.

மேற்கோள்கள்

சட்டம்
1813

1813  (MDCCCXIII) ஒரு வெள்ளிக்கிழமையில் ஆரம்பமான ஒரு சாதாரண கிரிகோரியன் ஆண்டாகும். பழைய ஜூலியன் நாட்காட்டியில் இவ்வாண்டு ஒரு புதன்கிழமையில் ஆரம்பமானது.

நிகழ்வுகள் 
 பெப்ரவரி - அமெரிக்க மிசனறி வண. நியூவெல் கொழும்பை வந்தடைந்தார்.
 ஏப்ரல் 27 – ஐக்கிய அமெரிக்கா ஒண்டாரியோவின் தலைநகர் யோர்க் மீது தாக்குதல் தொடுத்து அழித்தது.
 மே 2 - லூட்சென் நகரில் நெப்போலியன் செருமனியர்களை சமரில் வென்றான்.
 மே 23 - தென்னமெரிக்க விடுதலைப் போராட்டத் தலைவர் சிமோன் பொலிவார் வெனிசுவேலாவின் முற்றுகைக்குத் தலைமை வகித்துச் சென்று "விடுவிப்பாளர்" எனத தன்னை அறிவித்தார்.
 மே 27 - கனடாவில் அமெரிக்கப் படையினர் ஜோர்ஜ் துறைமுகத்தைக் கைப்பற்றினர்.
 ஆகத்து 10 - இலங்கையில் சந்தை வரி அறவிடப்படுவது நிறுத்தப்பட்டது.
 ஆகத்து 23 – நெப்போலியன் புருசிய, சுவீடன் படைகளால் தேற்கடிக்கப்பட்டான்.
 ஆகத்து 30 - பிரெஞ்சுப் படைகள் ஆஸ்திரியா-புருசியா-உருசியக் கூட்டுப் படைகளினால் தோற்கடிக்கப்பட்டனர்.
 ஆகத்து 30 – அமெரிக்கப் பழங்குடி கிறீக் இனத்தவர் அலபாமாவில் ஆங்கிலக் குடியேறிகள் நூற்றுக்கணக்கானோரக் கொன்றனர்.
 அக்டோபர் 16–19 - லீப்சிக் நகரில் நெப்போலியன் தோற்றான். ரைன் கூட்டமைப்பு முடிவுக்கு வந்தது.
 அக்டோபர் 24-நவம்பர் 5 - பாரசீகத்துக்கும், உருசியாவுக்கும் இடையில் கலிஸ்தான் உடன்பாடு எட்டப்பட்டது. பாரசீகம் (ஈரான்) அராஸ் ஆற்றின் வடக்குப் பகுதியை உருசியாவிடம் இழந்தது.

பிறப்புகள் 
 ஏப்ரல் 16 – சுவாதித் திருநாள், கருநாடக இசைக்கலைஞர் (இ. 1846)
 மே 22 – ரிச்சார்ட் வாக்னர், செருமனிய இசையமைப்பாளர் (இ. 1883)
 அக்டோபர் 10 – ஜூசெப்பே வேர்டி, இத்தாலிய இசையமைப்பாளர் (இ. 1901)

இறப்புகள் 
 ஏப்ரல் 10 –ஜோசப் லூயி லாக்ராஞ்சி, இத்தாலியக் கணிதவியலாளர் (பி. 1736)
 ஏப்ரல் 19 – பெஞ்சமின் ரசு, ஐக்கிய அமெரிக்காவின் நிறுவனர் (பி. 1746)
 அக்டோபர் 5 – டிக்கம்சா, அமெரிக்கப் பழங்குடித் தலைவர் (பி. 1768)

1813 நாற்காட்டி

மேற்கோள்கள்
கேத்தரின், வேல்சு இளவரசி

கேத்தரின், வேல்ஸ் இளவரசி (Catherine, Princess of Wales), கேத்தரின் எலிசபெத் "கேட்" மிடில்டன் (Catherine Elizabeth "Kate", பிறப்பு; 9 சனவரி 1982), வேல்ஸ் இளவரசர் இளவரசர் வில்லியமின் மனைவி ஆவார். அவர்களது திருமணம் 2011 ஏப்ரல் 29 அன்று வெஸ்ட்மின்ஸ்டர் அரண்மனையில் நடைபெற்றது.

2013 சூலை 22 இல், கேத்தரின் ஆண் குழந்தை ஒன்றுக்குத் தாயானார். இந்த முதலாவது குழந்தை கேம்பிரிட்சின் இளவரசர் ஜார்ஜ் ஐக்கிய இராச்சியத்தின் மூன்றாம் சார்லசுக்குப் பின்னர் ஆட்சிக்கு வரக்கூடிய இரண்டாவது முடிக்குரிய இளவரசர் ஆவார். 2015 மே 2 இல், சார்லட் என்ற இரண்டாவது குழந்தையைப் பெற்றெடுத்தார். சார்லட் ஐக்கிய இராச்சியத்திற்கு மூன்றாவது முடிக்குரியவர் ஆவார்.

மிடில்டன் பெர்க்சையரில் வளர்ந்தவர். மார்ல்பரோ கல்லூரியில் பயின்று பின்னர் புனித ஆண்ட்ரூசு பல்கலைக்கழகத்திற்கு மேல்படிப்புக்குச் சென்றார். அங்குதான் 2001ஆம் ஆண்டு வேல்சு இளவரசர் வில்லியமைச் சந்தித்தார். ஒருவரையொருவர் விரும்பிய நேரத்தில் தன்னை ஊடகங்கள் பின்தொடர்ந்து தொல்லைப்படுத்துவதாக புகார் கூறினார். ஏப்ரல் 2007ஆம் ஆண்டில் ஊடகங்கள் இருவருக்குமிடையே பிளவு ஏற்பட்டு பிரிவதாக அறிவித்தன. நண்பர்களாக தங்கள் உறவைத் தொடர்ந்த இருவரும் 2007ஆம் ஆண்டிலேயே மீண்டும் இணைந்தனர். அதனைத் தொடர்ந்து மிடில்டன் பல அரசாங்க நிகழ்வுகளில் பங்கெடுத்துள்ளார். அவருடைய  புதுப்பாங்கு உணர்வுகளுக்காக பாராட்டப்பட்டு பல "சிறப்பாக ஆடை அணிந்தவர்கள்" பட்டியல்களில் இடம் பெற்றுள்ளார்.

மேற்கோள்கள்

வெளியிணைப்புகள் 

 Profile at BBC
 Prince William and Kate Slide Show  at Life magazine

1982 பிறப்புகள்
வாழும் நபர்கள்
பிரித்தானிய அரச குடும்பத்தினர்
விச்சிக்கோ

விச்சிக்கோ என்பவர் சங்ககால மன்னர்களில் ஒருவன். விச்சிமலை நாட்டின் அரசன். விச்சிக்கோ, விச்சிக்கோன், விச்சியர் பெருமகன் என்றெல்லாம் சங்கநூல்களில் இவன் குறிப்பிடப்படுகிறான்.

பாரிமகளிரை மணக்க மறுத்தவன்
பாரி இறந்தபின் கபிலர் பாரிமகளிரை அழைத்துக்கொண்டு சென்று அவர்களைத் திருமணம் செய்துகொள்ளுமாறு வேண்டினார். விச்சிக்கோ பாரிமகளிரைத் திருமணம் செய்துகொள்ளவில்லை எனத் தெரிகிறது.

விச்சிக்கோவின் தம்பி இளவிச்சிக்கோ
விச்சிக்கோ தன் தம்பி இளவிச்சிக்கோவுக்குக் கொடை உள்ளம் இல்லாத நன்னன் ஒருவனின் மகளைத் திருமணம் செய்துவைத்தான்.

விச்சியர் பெருமகன் வேந்தரோடு போரிட்டது
விச்சியர் பெருமகன் விற்படை வீரர்களை மிகுதியாகப் பெற்றிருந்தான். இவன் வேந்தரை எதிர்த்துப் போரிட்டான். இந்தப் போர் புலியும் காடைப்பறவையும் மோதுவது போல் உள்ளது என்று பேசிக்கொண்டு குறும்பூர் மக்கள் ஆரவாரம் செய்தனர்.

அடிக்குறிப்பு

சங்ககால அரசர்கள்
சொரிமணல்

சொரிமணல் அல்லது புதைமணல் என்பது, மணல், வண்டல் போன்ற மணியுருவான பொருட்களையும், களிமண், உப்புநீர் ஆகியவற்றையும் கொண்டிருக்கும் கூழ் நிலையில் உள்ள நீரேறிய களிப்பொருள் ஆகும். நிலத்தின் கீழ் உருவாகும் நீரோட்டம், பொருத்தமான அளவில் மணல் மற்றும் பிற பொருட்களின் கலவையைக் கொண்ட இடங்களில் குவியக்கூடும். இவ்விடங்களில் நீர் குறித்த மணல் பகுதி வழியே மேலேறி மீண்டும் மெதுவாகக் கீழ் நோக்கி வரும். இம்மணற் பகுதி பார்வைக்குத் திடப்பொருளாகக் காட்சியளிக்கும். ஆனால், நீர் மணல் துணிக்கைகளிடையே உராய்வு நீக்கியாகச் செயல்படுவதால், இம் மணல் பகுதி குறிப்பிடத்தக்க சுமையைத் தாங்க முடியாததாக இருக்கும். இவ்விடங்களில் பொதுவாக நீர் மேற்பரப்புக்குச் செல்வதில்லை ஆதலாலும், மேற்பரப்பில் இலை போன்ற சிறிய, நிறை குறைவான பொருட்கள் தாங்கப்படும் ஆதலாலும், சூழ்வுள்ள நிலப் பகுதிக்கும் இதற்கும் வேறுபாடு காண்பது கடினம். இதனால் இதன்மீது யாராவது நடக்க முயலும்போது மணலுள் புதைய நேரிடுகின்றது.

மேற்கோள்கள்

நிலவியல்